Museu del Greco

El Museu del Greco situat en la ciutat de Toledo (Espanya), conté obres del pintor manierista Domenikos Theotokopoulos (El Greco), nascut a Creta però que va produir la major part de la seva obra en la ciutat toledana. La institució es va inaugurar el 1911 com casa-museu per reunir obres de l'artista cretenc, que començava a ser revalorat, i per reflectir com va viure. El museu és estatal i és gestionat pel Ministeri de Cultura d'Espanya. Història El museu es va construir sobre els fonaments d'una antiga casa del segle vi i d'un palau renaixentista, al Call toledà. Es troba molt a prop d'on va viure l'artista, però no exactament al mateix solar; la veritable casa del pintor va resultar arrasada per un incendi. L'edifici de l'actual museu data de principis del segle xx i va ser erigit a iniciativa del marquès de la Vega-Inclán, un dels primers defensors de la recuperació de l'art d'El Greco, llargament ignorat. Aquest benefactor va ser també qui va fundar el Museu del Romanticisme (abans Museu Romàntic) de Madrid i el Museu Casa de Cervantes de Valladolid. Després de formalitzar-se la donació del museu a l'Estat, el 27 d'abril de 1910 es crea un Patronat, constituït en la seva majoria per destacades personalitats de l'època, per a la seva custòdia. El museu va obrir les portes definitivament al públic el 12 de juny de 1911. La iniciativa de crear aquest museu es va portar a terme per reivindicar la importància artística d'El Greco i per reunir totes les obres que fos possible; fins aleshores, moltes havien estat destruïdes o danyades per la poca apreciació que rebien, i d'altres començaven a exportar-se per la demanda de museus i col·leccionistes estrangers. El 1921 es porta a terme la primera reforma a la qual seguirien la de 1950 i 1960, fins a arribar a la de 1990, en què es va acordar elaborar una estructura interna i externa definitiva per al museu. Tanmateix, la mencionada intervenció no va ser suficient, i el museu ha estat novament reformat en data recent, dintre del segle xxi. Clausura per reforma El museu va estar tancat per obres de reforma des de 2006 fins a març de 2011 i les seves obres més importants es van exhibir de manera itinerant a diverses ciutats espanyoles. El quadre Vista i plànol de Toledo va quedar fora de la mencionada selecció per la seva fragilitat i es va dipositar en el Museu del Prado fins a la reobertura del museu toledà. La mencionada reobertura es va produir el 24 de març de 2011; el museu renovellat és més còmode per al visitant i dedica especial protagonisme al principal deixeble d'El Greco: Luis Tristán. Ja que la seva seu no va ser l'habitatge real d'El Greco, que es va perdre segles enrere, s'ha acordat modificar el seu nom oficial: ha deixat de dir-se Casa-Museu d'El Greco per anomenar-se solament «Museu del Greco». Obres significatives Béns culturals: Exposats: 104 Depòsits d'altres institucions: 16 En magatzem: 1.850 Entre les obres que d'El Greco s'exhibeixen, destaquen: L'Apostolat. Sant Bernardí. Propietat del Museu del Prado; cedit en préstec. Vista i plànol de Toledo. El Redemptor. Al museu s'exhibeixen també pintures i escultures d'importants artistes dels segles xvi al xvii, com Luis Tristán —deixeble i seguidor d'El Greco. Unes 25 d'aquestes obres han estat cedides en dipòsit pel Museu del Prado. Referències Enllaços externs Pàgina oficial del museu Pàgina dels «Amigos del Museo de El Greco» «Casa Museo de El Greco»